Zuma en speaker vergader oor omkoperybewerings teen ministerPres. Jacob Zuma en Bongani Bongo toe Bongo as minister van staatsveiligheid ingesweer is (18 Oktober 2017) Foto: GCIS Pres. Jacob Zuma het Dinsdag gesê hy “stel ondersoek in oor bewerings van inmenging” teen die minister van staatsveiligheid. Minister Bongani Bongo word daarvan beskuldig dat hy die voorsitter van ŉ parlementêre ondersoek oor staatskaping by Eskom, wou omkoop. “Die presidensie bevestig dat pres. Jacob Zuma met die speaker van die nasionale vergadering, Baleka Mbete, vergader het, wat hom in kennis gestel het oor die bewerings van inmenging deur die minister van staatsveiligheid in die parlementêre ondersoek deur die komitee oor openbare ondernemings oor sake by Eskom,” het Zuma se kantoor in ŉ verklaring gesê. “Pres. Zuma gee aandag aan die saak.” Adv. Ntuthuzelo Vanara, senior parlementêre regsadviseur, het in ŉ beëdigde verklaring aan die nasionale wetgewer te kenne gegee dat Bongo hom genader het met omkoopgeld om uit te tree as voorsitter van die ondersoek.